text: ДЕЛЕГИРАН РЕГЛАМЕНТ (ЕС) № 610/2014 НА КОМИСИЯТА
  от 14 февруари 2014 година
  за предоставяне на дерогация от Регламент (ЕС) № 1290/2013 на Европейския парламент и на Съвета за определяне на правилата за участие и разпространение на резултатите в „Хоризонт 2020 - рамкова програма за научни изследвания и иновации (2014-2020 г.)“ във връзка със съвместното предприятие ECSEL
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1290/2013 на Европейския парламент и на Съвета от 11 декември 2013 г. за определяне на правилата за участие и разпространение на резултатите в „„Хоризонт 2020“ - рамкова програма за научни изследвания и иновации (2014-2020 г.)“ (1), и по-специално член 1, параграф 3, буква г) от него,
  като има предвид, че:
  (1)
  В Регламент (ЕС) № 1291/2013 на Европейския парламент и на Съвета (2) се установява рамковата програма за научни изследвания и иновации „Хоризонт 2020“ (2014-2020 г.) и се предвижда участието на Съюза в публично-частни партньорства, включително в съвместни предприятия, в ключови области, в които научните изследвания и иновациите могат да допринесат за постигането на по-общите цели за конкурентоспособността на Съюза и за справяне с обществени предизвикателства.
  (2)
  Участието в непреки действия по „Хоризонт 2020“ следва да е съобразено с Регламент (ЕС) № 1290/2013. С цел обаче да се вземат под внимание специфичните оперативни потребности на съвместните предприятия в областта на електронните компоненти и системи, създадени съгласно член 187 от Договора, на Комисията беше предоставено правомощието да приема актове в съответствие с член 290 от Договора за цялото времетраене на „Хоризонт 2020“ с оглед да се даде възможност на органите за финансиране в тази област да прилагат различни ставки на възстановяване на допустимите разходи от предоставеното от Съюза финансиране в случаите, когато една или повече държави членки съфинансират даден участник или дейност.
  (3)
  Съвместното предприятие ECSEL беше създадено с Регламент (ЕО) № 561/2014 на Съвета (3) за периода до 31 декември 2024 г., за да осъществи съвместна технологична инициатива в областта на електронните компоненти и системи.
  (4)
  Бяха установени специфични оперативни потребности по отношение на съфинансирането от държавите членки и приложимостта на националните правила за финансиране.
  (5)
  С оглед на тези оперативни потребности е необходима дерогация от единната ставка на възстановяване на допустимите разходи, посочена в член 28, параграф 3 от Регламент (ЕС) № 1290/2013, в случаите, когато една или повече държави членки съфинансират даден участник или дейност, за да се даде възможност ставката на възстановяване на допустими разходи от предоставеното от Съюза финансиране да зависи от вида на участниците и на дейностите. Ставката на възстановяване следва да зависи от вида на участниците и на дейностите, за да се улесни трансграничното сътрудничество - особено с малки и средни предприятия и правни образувания с идеална цел, като в същото време се постигне оптимално равнище на ефекта на лоста върху частните инвестиции,
  ПРИЕ НАСТОЯЩИЯ РЕГЛАМЕНТ:
  Член 1
  Чрез дерогация от член 28, параграф 3 от Регламент (ЕС) № 1290/2013 съвместното предприятие ECSEL може да прилага различни ставки на възстановяване на допустими разходи от предоставеното от Съюза финансиране в рамките на дадена дейност в зависимост от вида на участниците и на дейностите, когато една или повече държави членки съфинансират даден участник или дейност.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 14 февруари 2014 година.